medieval-data/medieval-letters huggingface dataset:
EPISTOLA XCIV. LUDOVICI REGIS AD SUGERIUM.  Scribit se applicuisse Calabriae partibus  IV  Kalend. Augusti, causasque quae proximum ejus reditum retardent.
Author: Sugerius S. Dionysii

LUDOVICUS, Dei gratia rex Francorum et dux Aquitaniae, eadem gratia venerabili abbati Sancti Dionysii charissimo suo, salutem et plurimam dilectionem.

Ex desideriis animae nostrae vestros quoque metimur affectus. Ea profecto secretis nobis hortatibus, sed certis insinuant, quam impatienter jam dudum nostram feratis absentiam, quam desideranter praesentiam exspectetis. Testantur hoc litterae vocationis vestrae, in quibus pro maturando reditu nostro succensis affectibus et vota vestra aestuant, et pro afflictionibus nostris amica nimirum compassione gravius vestra interna laborant. Hinc est quod reditus nostri praenuntia scripta tanto libentius vobis destinare curavimus, quanto vos amplius exinde gavisurum esse praescimus. In Calabriae partibus secundum dispositionem divinam primus reditui nostro desideratae securitatis portus occurrit, applicuimusque IV Kalendas Augusti. Ibi siquidem ab hominibus dilectissimi nostri Rogerii regis Siciliae devote reverenterque suscepti, et ab ipso quidem directis ad nos frequenter tam litteris quam nuntiis magnificentius honorati, fere jam per tres hebdomadas reginae hominumque nostrorum praestolabamur adventum, quae seorsum a nobis delata navigio, post multos tandem circuitus terrae et maris, per Dei gratiam Panormam Siciliae felici cursu pervenerat, atque inde ad nos cum omni incolumitate et gaudio properabat. Sed et Lingonensis episcopi gravis quidem et incerta inter mortem et vitam infirmitas non minima nobis causa dilationum exstiterat, et habendum cum praefato rege colloquium reditus nostri accelerationem pariter retardabat. Eo itaque viso, caeterisque paratis quae nostro videbantur expedire itineri, viam nostram accelerare curabimus, quatenus et vos in nostris amplexibus, et nos in vestris, praestante Domino pariter gaudeamus.

Notes: ( Godefridi )
EPISTOLA XCV. ARCHIEPISCOPI BITURICENSIS AD SUGERIUM.  In causa R. de Monte Falconis.
Author: Sugerius S. Dionysii

Charissimo domino et amico SUGERIO venerabili abbati Sancti Dionysii, P. Bituricensis Ecclesiae humilis minister, salutem et veram in Christo dilectionem.

Nescimus quorum suggestionibus R. de Monte Falconis, praepositis Bituricensibus, nisi ante vos Parisius ad jus exsequendum venerit pro quodam homine suo, sicut asserit, unde paratum se in palatio domini regis apud Bituricas secundum usus et consuetudines ejusdem civitatis exhibuit, et adhuc ad justitiam exhibet, capere praecepistis, addens etiam certos et constitutos terminos esse, in quibus cum a vobis evocatus fuerit, competenti die libenter paratus erit judicium subire Bituricis. Caeterum pro fidelitate et pace regni in partibus nostris conservanda, ut qui de negotiis terrae nostrae plurimum novimus, prudentiae vestrae consulimus, quatenus vel causam illam aliquandiu differatis, vel ad judicium militum et servientium Bituricensium sistere judicio ipsum mandetis. Si forte contigerit vos ad partes illas pro negotiis regni pergere, paratus erit stare judicio, vel mandato, seu consilio vestro
EPISTOLA XCVI. LUDOVICI REGIS AD SUGERIUM.  Mandat ut adventanti sibi secreto ante alios occurrat, ut certior fiat de rumoribus circa regnum disseminatis, et sciat quomodo erga quemcunque habere se debeat.
Author: Sugerius S. Dionysii

LUDOVICUS, Dei gratia rex Francorum et dux Aquitanorum, SUGERIO eadem gratia Sancti Dionysii abbati dilectissimo, ac fidelissimo amico nostro, salutem et gratiam nostram.

Quanta animi intentione praesentiam vestrae dilectionis videre gliscimus, in praesenti scripto explicare nequimus. Nunc vero morae nostrae causam vobis notam fieri volumus. Postquam in Calabriae partibus applicuimus, tribus hebdomadibus plenarie reginam, quae nondum applicuerat, exspectavimus. Ipsa quoque ad nos veniente, per regem Rogerium Apuliae iter nostrum direximus, qui nos secum tribus diebus retinuit. Nobis autem ab eo discedentibus, graviter regina infirmari coepit. Illa vero convalescente de infirmitate, statim ad apostolicum tetendimus, cum quo per duos dies et uno similiter die Romae perendinavimus. Nos autem ad vos sani et incolumes venire festinantes, vobis mandamus ut uno die secreto ante alios amicos nostros ad nos pervenire non differatis. De regno enim nostro quamplures rumores accipientes, et certitudinem inde nescientes, a vobis discere volumus quomodo erga quemcunque nos habere debeamus vel continere; et hoc tam secreto fiat ut quod in praesenti scripto continetur, nemo nisi vestra persona cognoscat.
EPISTOLA XCVII. CADURCI AD ROTROCUM COMITEM PERTICENSEM.  De turri Bituricensi sibi commissa et ab abbate S. Dionysii reddi jussa, efficiat apud comitem Viromandensem ut sibi ea et Rotroco custodienda mandetur.
Author: Sugerius S. Dionysii

Domino suo ROTROCO comiti Perticensi, CADURCUS amicus suus et fidelis, et E. de SAL., salutem et dilectionem.

Mandavimus vobis per famulum vestrum nos velle loqui vobiscum. Mandaveramus quod abbas Sancti Dionysii turrim Bituricensem Widoni de Rebrache, et militibus suis et servientibus deliberaret, et ut redderem cito mihi mandaverat. Mandamus igitur vobis quod nos fuimus ad comitem Rodulfum, et inde fuimus ad abbatem, et locuti fuimus de negotio, et ipse respondit nobis quod abbas non faciebat pro eo hoc, neque praecepto ipsius. Quapropter mandamus vobis ut comiti Rod. litteris vestris significetis, et ut amico vestro mandetis, ut ipse comes mihi Cadurco amico vestro sigillum suum mittat privatim, in quo habeat: « Ego comes Rod. mando tibi Cadurco, ut non reddas turrim Bituricensem alicui homini, sicut jurasti mihi, nisi mihi vel hominibus meis. » De caetero, sciatis quod nos amici vestri sumus, et civitas vestra Biturica vestra est, si hoc facitis, et si nos manutenere vultis, et si vos in proximo apud Bituricas causa videndi comitissam Borbonum venissetis, quod sapienter faceretis. Mandate igitur ex parte vestra mihi et militibus et burgensibus, quam citius poteritis salutem, et praesentate eis servitium vestrum et posse vestrum in omnibus locis, et benivolentiam.
EPISTOLA XCVIII. ODONIS BELVACENSIS EPISCOPI AD SUGERIUM.  Rogat ut absolvi curet ab anathemate Petrum de Miliaco, excommunicatum quod neptam Manasse de Bulis in uxorem duxisset, cum Manasses ejusdem Petri amitam haberet uxorem: causa absolvendi erat quod Petrus, qui pagum Belvacensem malis affligebat, sponderet se crucem accepturum si absolveretur.
Author: Sugerius S. Dionysii

Domino et amico charissimo SUGERIO Dei gratia venerando Beati Dionysii abbati, ODO ejusdem patientia Belvacensis Ecclesiae humilis minister, salutem et in Domino dilectionem.

Non latet vestram discretionem, P. de Miliaco quantis affligat malis pagum Belvacensem. Cujus etiam pestilentiae malitia regiis auribus innotuit, et clamor illuc delatus regem vehementer exasperavit. Nunc vero viam invenimus qua et patria nostra a tanta peste possit liberari, et ipsius anima salvari. Spondet enim viam Domini, et se crucem accepturum, si per Ecclesiae dispensationem absolvatur a vinculo anathematis cui subjacet, propter neptem Manassae de Bulis, quam habet uxorem. Quam sententiam super Petrum firmandam nostra judicavit Ecclesia, ex hoc quod praedictus Manasses hujus Petri amitam habens uxorem, propter levitatis mulieris temeratam fidem eam repulit, et conjugium solvi fecit, ut remur, injuste. Vestra igitur providentia super his regem conveniat, et per diligens consilium ad hoc impellat, ut ipso mandante et rogante, Dominus Claraevallensis apostolica si placet potestate eum absolvat, sicut et Drogonem de Monciaco absolvit in simili negotio. Ita vero a diabolico fomite, et publici mali tabe, nostra liberabitur patria; qui si remanserit ut conjicimus, omnimodae seditionis germinabit inquietudinem.

Notes: ( Bernardus )
EPISTOLA XCIX. HUGONIS SENONENSIS ARCHIEPISCOPI AD SUGERIUM.  Ut ecclesiam B. Columbae Senonensis sub tutelam suam recipiat.
Author: Sugerius S. Dionysii

Venerabili Dei gratia Sancti Dionysii abbati SUGERIO, HUGO Senonensis archiepiscopus, salutem et dilectionem.

Nostrum est excessus inimicorum regni et Ecclesiae Dei vobis, cui cura commissa est, aperire, vestrum autem corrigere. Unde prudentiae vestrae super R. majore de Sarmasia pro ecclesia Beatae Columbae Senonensis conquerimur, quoniam homo est, qui nisi censuram curiae metuit, justitiam contemnit. Ipse enim ecclesiam Beatae Columbae, cujus servus est, in omnibus quae potest opprimit, et sub quadam iniqua haereditate majoriae, servitii et servitutis suae oblitus, adversus monachos se erexit, et tanquam dominum terrae eorum se facit. Unde a nobis submonitus justitiam subterfugit, presbyterum etiam nostrum, quoniam ipsum excommunicaverat, minando vehementer affligit. Super quo prudentiae vestrae mandamus et rogamus quatenus tot et tantos unius rustici excessus, spiritu oris vestri semel exstinguatis, et corrigentes quae male egerit, ne deinceps servus in dominum, sceleratus in sanctos, unus in multos tanta praesumat, forti virtute coerceatis.
EPISTOLA C. COMITIS RODULFI AD SUGERIUM.  Significat regem non ante festum Omnium Sanctorum adventurum; suadet vero ut interim de servientibus regis rationem accipiat.
Author: Sugerius S. Dionysii

SUGERIO Dei gratia beati Dionysii abbati dilecto suo, ROD. Viromandensis comes, salutem et dilectionem.

Venit ad me nuntius regis Bartholomaeus, afferens litteras ejus; et quantum ex ejus verbis perpendo, rex non adeo cito veniet, nisi forsitan usque ad festum Omnium Sanctorum, vel etiam sancti Martini. Ergo conveniens est ut interim servientes regis advocetis ad computandum, ut domino regi certum quid respondere sciatis. Quod si absque me hoc facere non vultis, ego a die Lunae in octo dies veniam.

Notes: (RODULFUS)
EPISTOLA CI. ODONIS BELVACENSIS EPISCOPI AD SUGERIUM.  De turbatione in urbe exorta significat consilium Radulfi comitis Viromandensis esse comitem Claramontensem inde expellendum. Rogat igitur ut colloquium indicat ad pacem reparandam.
Author: Sugerius S. Dionysii

Domino et Patri SUGERIO venerabili Dei gratia sancti Dionysii abbati, ODO eadem gratia humilis Belvacensis episcopus, in abundantia pacis ferre salutem indigentibus.

Scripto et viva voce clericorum nostrorum, miseriam quam patimur vestrae paternitati alias indicavimus, et remedium quod a vobis sperabamus adhuc exspectamus. Animadvertimus autem intentionem et consilium comitis R., quod per hanc turbationem et pacis dilationem quaerat expellere comitem Claromontanum amicum nostrum, hominem venerandum et miserandum. Quippe si anniteretur paci, omnem seditionem sedare potuisset, quia si diceret ipse, et facta sunt, et praeceptum ejus nemo praeteribit. Sed cum habeant inducias usque ad instantem Dominicam, det operam vestra discretio ut locum et diem nominetis colloquio, cui interesse possitis et velitis. Confidimus in Dei bonitate quod in praesentia vestra tumultus iste pacabitur, et sapientiae vestrae manus non evadet concordia; aut si impossibile est paci prorsus consulere, longas invicem foederabunt inducias. Nec mirum videtur si usque adeo pacem quaerimus, et de guerra conquerimur multis ex causis, quas vestrae dulcedinis consilio non minus quam ex ore nostro credibiliter expediet praesentium portitor familiaris noster.
EPISTOLA CII. EPISCOPI CARNOTENSIS AD SUGERIUM.  Queritur de praeposito Hienvillae, qui in ipsum insurrexerat, et rogat ne causam alii discutiendam remittat.
Author: Sugerius S. Dionysii
Date:  [GAUFRIDUS]

Charissimo amico SUGERIO, Dei gratia Sancti Dionysii abbati, G. Carnotensis Ecclesiae humilis minister, salutem et dilectionem in Domino.

Novit prudentia vestra quod domini regis dignatio res nostras in protectione suscepit, ne malignis adversus nos aliud liceat quam ratio postulat. Et quia Deo volente in hoc estis constitutus, ut pravorum coerceatis excessus, confidentes spem habemus, quod sub tali judice non periclitetur causa nostra, nec derogetur Ecclesiae dignitati. Quod idcirco praemisimus, quia praepositus Hienvillae violenter in nos insurgit, homines nostros falsis agitat calumniis, plus inhians cupiditati quam serviens rectitudini. Respectum nobis postulantibus dare noluit, timens lucris suis aliquid deperire, si causam nostram contigerit ad vos discutiendam venire. Proinde discretionem vestram super hoc imploramus, ut hujus rei discussionem non ante alium quam in conspectu vestro ponatis, et donec a vobis idipsum examinari valeat, totum induciari jubeatis.
EPISTOLA CIII. HUGONIS ARCHIEPISCOPI ROTHOMAGENSIS AD SUGERIUM.  Ut Hugonis Brostin rapinas coerceat.
Author: Sugerius S. Dionysii

Venerabili Patri et domino SUGERIO abbati Sancti Dionysii, HUGO Rothomagensis Ecclesiae humilis minister, salutem et gratiam.

Conqueritur abbas et conventus Sancti Wandregesili, et nos cum eis et pro eis conquerimur super Hugonem Brostin, qui antiquam eleemosynam regum Franciae, quae est apud Calceum a tempore beati Ausberti praedecessoris nostri, quietam et liberam inquietat et aufert. Nunc igitur, quia loco domini regis hujusmodi providere habetis, vobis mandamus et supplicamus, quatenus praedicto Hugoni praecipiatis ut praefatam decimam in pace dimittat, nec ullo modo amplius in eam manum ponere praesumat. Facit itaque hanc injuriam, ut audivimus, quia excommunicatus est, et necesse est ut quem justitia ecclesiastica ad viam veritatis non revocat, manus vestra rapinam ejus et tyrannidem reprimat reverende Pater et domine.
EPISTOLA CIV. GOSLENI EPISCOPI CARNOTENSIS AD SUGERIUM.  Excusat se quod ab eo vocatus interesse non possit solemnitati S. Dionysii, ob adventum inopinatum domini Antissiodorensis episcopi.
Author: Sugerius S. Dionysii

Domino SUGERIO, Dei gratia venerabili abbati S. Dionysii, GOSLENUS eadem gratia Carnotensis Ecclesiae humilis minister, salutem et devota obsequia

Propter reverentiam pretiosorum martyrum, beati Dionysii apostoli Galliarum et sociorum ejus, et propter mandatum excellentiae vestrae, cui per omnia toto posse nostro obsequi volumus, celeberrimam solemnitatem, ad quam nos submonuistis, quam prae caeteris quasi jure haereditario domini praedecessoris nostri ampliori devotione venerari debemus et colere, adire disposueramus. Caeterum nos inopinatus domini Antissiodorensis adventus invitos retinuit, quem accepto inde nuntio in proxima Dominica exspectamus. Veremur enim futuram inde sibi adversum nos suspicionem, si suam, quam modo primum nobis exhibet, videremus effugisse praesentiam.

Notes: ( Hugonis )
EPISTOLA CV. PETRI ARCHIEPISCOPI BITURICENSIS AD SUGERIUM.  De reditu Ludovici regis.
Author: Sugerius S. Dionysii

SUGERIO Dei gratia venerabili Beati Dionysii abbati, PETRUS Bituricensis Ecclesiae humilis minister, salutem et dilectionem.

Gratias immensas referimus sublimitati vestrae, quia reditum domini regis nobis notificastis, et ut ei occurreremus vobiscum praemonuistis. Nos autem libentissime ei occurreremus et obnixe rogamus dilectionem vestram ut si per Sanctum Aegidium venerit, per nos veniatis, et per provinciam nostram transeatis. Desideramus enim servire vobis, et honorem quem potuerimus exhibere. Si autem per Cluniacum venerit, et illuc vobiscum libenter ibimus. Cum autem illum appropinquare noveritis, nobis significetis, ut sciamus quando itineri vestro adhaerere debeamus. Nos quoque si quid certi habuerimus, vobis renuntiabimus. Per praesentium latorem quod placuerit rescribite.
EPISTOLA CVI. EUGENII PAPAE AD SUGERIUM.
Author: Sugerius S. Dionysii

EUGENIUS episcopus, servus servorum Dei, dilecto filio SUGERIO abbati Sancti Dionysii, salutem et apostolicam benedictionem.

Filii nostri A. et HER. clerici Meldensis Ecclesiae, etc. Vide in Eugenio, ad an. 1153.
EPISTOLA CVIII. EJUSDEM AD H. ARCHIEP. SENON.
Author: Sugerius S. Dionysii

EUGENIUS episcopus, servus servorum Dei, dilecto filio nostro archiepiscopo Senonensi H., salutem et apostolicam benedictionem.

Quidam sacerdos tuus Romam ad nostram praesentiam veniens, etc. Vide ibid.
EPISTOLA CIX. DECANI ET CAPITULI CARNOTENSIS AD SUGERIUM.  Querimoniam faciunt de Hugone de Bretiniaco et Ebrardo vicecomite.
Author: Sugerius S. Dionysii
Date:  [ROBERTUS]

SUGERIO venerabili abbati Sancti Dionysii, R. decanus, totusque Ecclesiae Beatae Mariae Carnotensis clerus, salutem et veram in Christo dilectionem.

Providenti prudentiae vestrae conqueri ac notificare dignum duximus quod Hugo de Bretiniaco, pervicax et protervus, regia jussa vestraque satis impudenter negligens, nihil omnino de his quae Ecclesiae nostrae et nobis in praesentia nostra pepigit, unquam tenuit, nec de ablatis aliquid restituere voluit. Praeterea dominus E. vicecomes in nequitia sua prave perseverare glorians, de his quae in Ecclesiam beatae Mariae et nos male egerat, nihil penitus emendare acquiescit. Quocirca nos de vestra benignitate vestraque justitia nobis in necessitatibus nostris, et beatae Mariae negotiis, saepissime spectate confisi, et eo amplius quod dominus noster rex amantissimus in discessu suo nos tutelae vestrae commisit, ad vos quasi ad patrem et patronum recurrentes, obnixius interpellamus quatenus Ecclesiae nostrae nostrique curam, quam bene cepistis, habendo, hos praefatos contumaces ac praesumptuosos virga correctionis feriatis, ut et ablata reddere cogantur, et a consimili facto deinceps absterreantur. Valete, et quod super hac re deliberaveritis, per praesentium latorem nobis, si placet, renuntiate.
EPISTOLA CX. ABBATIS SANCTI PANTALEONIS AD SUGERIUM.  Gratias ei agit pro exhibita humanitate erga quemdam puerum nepotem suum.
Author: Sugerius S. Dionysii
Date:  [WOLBERO]

Domino et Patri suo amantissimo Dei gratia Beati Dionysii abbati SUGERIO, W. abbas Sancti Pantaleonis in Colonia, quidquid devotius offerre potest corpore et spiritu.

Scriptum est quia charitas benigna est, quam nimirum in vobis esse satis evidenter benignitatis et pietatis exhibitione ostendistis, quando me pro puero nepote meo excellentiam vestram, cum Remis essetis, exorantem tam paterne exaudistis. Qua de re cum magnarum gratiarum actionum debitor vobis sim, ex vestro tamen corde percipere vellem quid potissimum servitii pro hac pietate vobis impendere deberem earum videlicet rerum quae vestrum tangant animum. Si quid autem per nuntios vestros agendum est in civitate Colonia, quod ad vestram spectet voluntatem sive utilitatem, ego et pater pueri vobis et vestris in omni negotio servire parati sumus. Valete in Domino, et coeptum pietatis opus nobis servis vestris in puero ostendite.
EPISTOLA CXI. ARCHIEPISCOPI SENONENSIS AD SUGERIUM.  De reditu Ludovici regis.
Author: Sugerius S. Dionysii

HUGO, Dei gratia Senonensis archiepiscopus, charissimo suo SUGERIO venerabili abbati Sancti Dionysii, salutem et dilectionem.

Scripseramus vobis de adventu domini regis, sed inde postea certiorem nuntium habentes, iterum vobis scribimus. Vidimus enim fratrem Galerannum, qui custodit Parisius domum Templi, redeuntem a domino rege, et dimisit eum apud Forum Novum juxta Placentiam. Nos itaque ultra differre non possumus, sed jam movimus obviam domino regi. Miles enim dixit nobis quoniam hac ipsa Dominica proxima Cluniaci jacebit. Nunc itaque, si vobis placet, usque ad proximam diem Lunae Antissiodori vos exspectabimus. Cupimus enim multum vos habere dominum et socium itineris. Verum si sic est, in beneplacito vestro nuntium vestrum praemittite, qui proxima secunda feria mane apud Antissiodorum consilium vestrum notificet nobis.
EPISTOLA CXII. PETRI ARCHIEPISCOPI BITURICENSIS AD SUGERIUM.  Ejusdem argumenti.
Author: Sugerius S. Dionysii

Venerabili fratri et amico charissimo SUGERIO Dei gratia abbati Sancti Dionysii, PETRUS Bituricensis Ecclesiae humilis minister, salutem et dilectionem in Domino.

Quidam venerunt Bituricas, qui dixerunt domiminum regem appropinquare, et in proximo esse venturum. Sed ex qua parte venturus sit, per eos certitudinem habere non potuimus. Nos autem exspectabamus nuntium vestrum, et adhuc exspectamus, sicut nobis significastis, ut secundum quod nobis mandatum fuerit a vobis, in occursum ejus properemus. Placeat igitur sublimitati vestrae rescribere nobis, si quam de eo certitudinem accepistis, ut vel ex qua parte ei occurratis, et ubi et quando nos ei occurrere vobiscum velitis.
EPISTOLA CXIII. EJUSDEM AD EUMDEM.  De Bartholomeo archidiacono.
Author: Sugerius S. Dionysii

Venerabili et charissimo fratri SUGERIO Dei gratia abbati Sancti Dionysii, PETRUS Bituricensis Ecclesiae humilis minister, salutem et dilectionem in Domino.

Litteras vestrae sublimitatis accepimus, quibus monuistis ut die Jovis apud Vizeliacum, vel die Veneris apud Corbiniacum simus. Sed posteaquam misimus nuntium nostrum ad vos, dictum fuit nobis quod dominus rex Bartholomaeum archidiaconum nostrum occurrentem sibi suscepit in gratiam suam, ac pro eo fudit preces apud dominum papam; et nos quoque pro ipso interpellare disposuit, et obnixe rogare ut nos ab hoc, quod pro honestate et decore domus Dei inchoavimus, desistamus. Fiduciam igitur habentes in vobis, non meritis nostris, sed quia Deum et honorem ejus diligitis, volumus praemunire prudentiam vestram, ut efficiatis apud dominum regem, ne diffamatum illud, de cujus honesta conversatione multa audistis, manutenere velit, nec nos interpellet pro eo. Timemus enim ne esset causa offensionis, si interpellaret nos de re quae non esset habitura effectum. Criminosam quippe vitam illius sustinere non possumus nec debemus, nec indulgere flagitiis ejus. Nam quod de ipso facimus, consilio multorum religiosorum incoepimus, qui graviter confunderentur, si desisteremus, et faciem Ecclesiae Dei quasi dehonestatam judicarent, si hominem talem contra sanctitatem consilii eorum praevalere viderent. Placeat igitur dilectioni vestrae rescribere nobis consilium vestrum. Nam si laudaveritis, proxima die Veneris erimus apud Corbiniacum, si aliquo modo poterimus.
EPISTOLA CXIV. THEOBALDI COMITIS AD SUGERIUM.  Rescire cupit an Reginaldus de Cortiniaco satisfecerit de pecunia mercatoribus ablata.
Author: Sugerius S. Dionysii

SUGERIO Dei gratia abbati Sancti Dionysii amico suo charissimo, THEOBALDUS Blesensis comes, salutem.

Raginaldus de Cortiniaco mandavit mihi se voluntati et beneplacito vestro satisfecisse de pecunia mercatorum. Quod si ita est, quod vobis inde satisfecerit, mihi litteris vestris per hunc nuntium mandare dignemini. Valete.
EPISTOLA CXV. COMITIS VIROMANDENSIS AD SUGERIUM.  Rogat ut de quibusdam dissensionibus longiores quos poterit inducias capiat, jubeatque ut servientes regis Parisios conveniant.
Author: Sugerius S. Dionysii
Date:  [RADULFUS]

SUGERIO Dei gratia abbati Sancti Dionysii, R. Viromandensis comes, salutem et dilectionem.

Quia graviter patior, die Martis vel Mercurii non possum venire ad vos, et die Jovis facturus sum quoddam negotium quod nullo modo possum dimittere. Eapropter rogo vos ut de guerris et dissensionibus de quibus mihi scripsistis, treugas quam longiores poteritis capiatis. Instanti vero die Dominica vel Lunae sine dubio veniam ad vos, et servientes domini regis, sicut vobis mandavi per alias litteras, bene poterunt obviam nobis esse Parisius. Et tunc poterimus negotia domini regis bene diffinire. Quod vero super his et aliis volueritis mandate, et faciam.
EPISTOLA CXVI. COMITIS THEOBALDI AD SUGERIUM.  Mandat Reginaldum de Cortiniaco mercatores regis captos spoliasse: ad quam injuriam ulciscendam pollicetur auxilium.
Author: Sugerius S. Dionysii

SUGERIO Dei gratia abbati S. Dionysii, amico suo charissimo, THEOBALDUS Blesensis comes, salutem et dilectionem.

Notum vobis fieri volo quod Reginaldus de Cortiniaco maximum dedecus intulit regi et vobis, qui custos estis terrae ipsius. Nam mercatores regis, qui pedagica sua Aurelianis, et apud Senonas, et in terra regis omnes consuetudines suas dederant, cepit, et sua eis abstulit. Quamobrem mando vobis ut ei ex parte regis et vestra mandetis, ut mercatores regis cum rebus suis ex toto deliberet et reddat. Quod si facere noluerit, si ultionem de eo accipere volueritis, et super eum cum exercitu ire, mandate mihi, et ego ero vobis in auxilium ad ultionem de eo accipiendam.